Skagamenn féllu í gærkvöldi úr bikarkeppni KSÍ þegar liðið tapaði fyrir Fylki á Árbæjarvelli í framlengingu 3 - 1 . Fylkir komst yfir strax á 3. mínútu þegar Guðjón Heiðar Sveinsson varð fyrir því óláni að skora sjálfsmark . Hann ætlaði að hreinsa aftur fyrir endamörk eftir fyrirgjöf en setti boltann í eigið net í staðinn . Eftir markið var leikurinn í járnum en það var hinn ungi og mjög svo efnilegi Skagamaður Björn Bergmann Sigurðsson sem jafnaði metin fyrir ÍA á 41. mínútu með góðu vinstrifótar skoti . Skagamenn byrjuðu síðari hálfleik mjög vel og sóttu stíft . Þeim tókst þó ekki að koma boltanum í netið og eftir því sem leið á hálfleikinn komust heimamenn meira inn í leikinn . Hvorugu liðinu tókst þó að skora og því þurfti að grípa til framlengingar . Í henni reyndust Fylkismenn sterkari og sterkastur allra Halldór Arnar Hilmisson sem skoraði tvö mörk , það fyrra á 99. mínútu og hið síðara á 117. mínútu . Skaginn er því úr leik í bikarkeppninni .